প্রথম উসমান
প্রথম উসমান বা উসমান গাজী (উসমানীয় তুর্কি: عثمان غازى উসমান গাজী, উসমান বে বা উসমান আল্প; মৃত্যু ১৩২৩/১৩২৪) ছিলেন উসমানীয় সাম্রাজ্যের প্রতিষ্ঠাতা। তার জীবনের শুরুর দিকে ছোট একটি তুর্কমেন রাজত্ব ছিল। তার বেইলিক তার মৃত্যুর পর কয়েক শতাব্দীতে একটি বিশাল সাম্রাজ্যে রূপান্তরিত হয়েছিল। প্রথম বিশ্বযুদ্ধ শেষ হওয়ার পরপরই সালতানাত বিলুপ্ত হওয়ার পূর্ব পর্যন্ত এ সাম্রাজ্য টিকে ছিল। ঐতিহাসিক সূত্রের অভাবের কারণে, উসমান এর জীবনের ঘটনাবলি সম্পর্কে খুব কম তথ্যই পাওয়া যায়। উসমানের রাজত্বের একটি লিখিত উৎসও এখন পর্যন্ত টিকে নেই এবং উসমানীয়রা ১৫শ শতাব্দী পর্যন্ত অর্থাৎ তার মৃত্যুর পর ১০০ বছরেরও বেশি সময় পর্যন্ত উসমানের জীবনের ইতিহাস লিপিবদ্ধ করেনি। এই কারণে, ঐতিহাসিকরা তাঁর সম্পর্কে বলা অনেক গল্পের মধ্যে সত্য এবং পৌরাণিক কাহিনীর মধ্যে পার্থক্য করা খুব চ্যালেঞ্জিং বলে মনে করেন। একজন ঐতিহাসিক উসমানের জীবনের সময়কালকে "ব্ল্যাক হোল" অর্থাৎ "কৃষ্ণগহ্বর" হিসাবে বর্ণনা করেছেন। পরবর্তী উসমানীয় ঐতিহ্য অনুসারে, উসমানের পূর্বপুরুষরা ওঘুজ তুর্কিদের কায়ি গোত্রের বংশধর ছিলেন। তবে, প্রাথমিক উসমানীয়দের অনেক পণ্ডিত এটিকে রাজবংশীয় বৈধতা জোরদার করার উদ্দেশ্যে পরবর্তীকালের মনগড়া হিসাবে বিবেচনা করেন। ১৩শ শতাব্দীর দ্বিতীয়ার্ধে আবির্ভূত অনেক আনাতোলীয় বেইলিকদের মধ্যে উসমানীয় রাজত্ব ছিল অন্যতম। এশিয়া মাইনরের উত্তরে বিথিনিয়া অঞ্চলে অবস্থিত উসমানের রাজত্ব দুর্বল বাইজেন্টাইন সাম্রাজ্যের ওপর আক্রমণ চালানোর জন্য বিশেষভাবে উপযুক্ত ছিল, যেটাকে তার বংশধররা শেষ পর্যন্ত জয় করতে পেরেছিল।